nickbes/lawsofisrael huggingface dataset:
חוק הקפאה והפחתה של דמי הבראה בשנת 2024 לשם תקצוב הטבות לחיילי מילואים, התשפ"ד-2024
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: ועדת העבודה והרווחה
תחילה: 2024-03-18T00:00:00
פרסום: ספר החוקים, 18/03/2024, מס' חוברת 3180, עמ' 614
שמות קודמים:
Name: הצעת חוק הקפאה והפחתה של דמי הבראה בשנת 2024 לשם תקצוב הטבות לחיילי מילואים, התשפ"ד-2024
Value: בקריאה השנייה והשלישית
Name: פרק ה' (הקפאה והפחתה של דמי הבראה בשנת 2024 לצורך תקצוב הטבות לחיילי מילואים) מתוך הצעת חוק התוכנית המאזנת (תיקוני חקיקה להשגת יעדי התקציב לשנת התקציב 2024), התשפ"ד-2024 [פוצלה לפי סעיף 84(ב) לתקנון]
Value: בקריאה הראשונה
תקציר:
לשם מימון הטבות לחיילי מילואים עקב מלחמת חרבות ברזל, נקבע כי יוקפא תעריף יום ההבראה לעניין חישוב דמי ההבראה בשנת 2024 וכי יופחת יום הבראה אחד לכלל העובדים הזכאים לדמי הבראה בשנת 2024. ההוראות יחולו גם לגבי חייל בשירות קבע וגם לגבי נושאי משרה שאינם עובדים, עם התאמות לגבי אופן הפחתת הסכום. לגבי עובד שהכנסתו הממוצעת אינה עולה על 6000 ₪ וזכאי בשנת 2024 לחמישה ימי הבראה תופחת רק מחצית יום הבראה. המעסיק יעביר לפקיד השומה, כניכוי מס במקור במועד שבו היה עליו לשלם לעובד את דמי ההבראה בשנת 2024, את מחיר יום ההבראה שהפחית כאמור, בתוספת תשלומי חובה החלים עליו לביטוח לאומי, למע"מ ולקרן השתלמות, ואם חלה על המעסיק חובת עדכון של תעריף דמי ההבראה בשנת 2024 יעביר לפקיד השומה גם את הסכום שחסך בשל אי עדכון תעריף יום הבראה בשנת 2024 לגבי שאר ימי ההבראה ואת תשלומי החובה החלים לגביו. נקבעו הוראות לעניין דרך חישוב הסכומים בכל אחת מהצורות האפשריות לתשלום דמי ההבראה – כתשלום חד שנתי, כחלק מהתשלום החודשי או התקופתי, או בדרך של מימון חופשה או הטבה בעין, וכן מפורטות דרכי החישוב לגבי עובד במשרה חלקית, עובד העובד חלק משנה או עובד שעתי. החוק מסמיך לקבוע תקנות לגבי אופן חישוב ההפחתה מדמי ההבראה ככל שאינם משולמים כרכיב נפרד. עוד נקבע כי הוראות הסכם קיבוצי שחתמה ההסתדרות לעניין הפחתת דמי ההבראה יחולו במקום הוראת ההפחתה על העובדים שעליהם הוא חל – ואולם על העובדים שלפי החוק זכאים להפחתה חלקית יחול ההסדר המיטיב של הפחתה חלקית לפי החוק. יחד עם זאת נקבע כי הפחתת דמי ההבראה לא תשפיע על חישוב הזכאות לעניינים המנויים בחוק ובהם בין השאר תשלומים פנסיוניים. עוד נקבעו הוראות המונעות עקיפה של חיוב התשלום הקבוע, ובכלל זה הפעלת סמכויות בחוק יסודות התקציב על מעסיק ציבורי שפועל שלא בהתאם להוראות בחוק. בחוק נקבעה גם חובת דיווח עד תום שנת 2026 על ביצוע התקציב למתן הטבות לחיילי המילואים ועל הסכומים שגבה פקיד השומה.
חוק הפחתת הגירעון והגבלת ההוצאה התקציבית (תיקון מס' 25), התשפ"ד-2024
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: ועדת הכספים
תחילה: 2024-03-17T00:00:00
פרסום: ספר החוקים, 17/03/2024, מס' חוברת 3179, עמ' 612
שמות קודמים:
Name: הצעת חוק הפחתת הגירעון והגבלת ההוצאה התקציבית (תיקון מס' 25), התשפ"ד-2024
Value: בקריאה הראשונה
תקציר:
מוצע להעלות את תקרת הגירעון לשנת 2024 כך ששיעור הגירעון הכולל לא יעלה על 6.6% מהתוצר הלאומי הגולמי (במקום שיעור של 2.25%), וכן להגדיל את ההוצאה הממשלתית המותרת בשנת 2024 בשיעור של 11.35% מסך ההוצאה הממשלתית לשנת 2023 לצורך המשך מימון הצרכים הצבאיים ובשיעור של 3.2% לצורך המשך מימון הצרכים האזרחיים הנובעים במישרין מהלחימה.
חוק הביטוח הלאומי (תיקון מס' 244 והוראת שעה), התשפ"ד-2024
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: ועדת העבודה והרווחה
פרסום: ספר החוקים, 17/03/2024, מס' חוברת 3178, עמ' 610
שמות קודמים:
Name: הצעת חוק הביטוח הלאומי (תיקון מס' 244 והוראת שעה), התשפ"ד-2024
Value: בקריאה השנייה והשלישית
Name: פרק ג' (ביטוח לאומי) מתוך הצעת חוק התוכנית המאזנת (תיקוני חקיקה להשגת יעדי התקציב לשנת התקציב 2024), התשפ"ד-2024 [פוצלה לפי סעיף 84(ב) לתקנון]
Value: בקריאה הראשונה
תקציר:
החוק קובע כי עדכון השכר הממוצע לעניין שיעור גביית דמי הביטוח הלאומי יוקפא בשנת 2025 וכתוצאה בכך השכר הממוצע לעניין שיעורי גביית דמי ביטוח לאומי ודמי ביטוח בריאות בשנת 2025 יהיה השכר הממוצע נכון ליום 31 בדצמבר 2024. הקפאת העדכון נעשית לשם הגדלת דמי ביטוח לאומי שיגבו בשנת 2025. כתוצאה מהקפאה זו יוגדלו גם דמי ביטוח בריאות שנגבים לפי חוק ביטוח בריאות ממלכתי, התשנ"ד-1994. בנוסף, על מנת לשקף את הגידול בתקבולי המוסד לביטוח לאומי בשל הקפאת השכר, נקבעה הפחתה בשיעור ההקצבות שיעביר האוצר למוסד לביטוח לאומי. כמו כן, נקבעה חובת דיווח לוועדת העבודה והרווחה על הגידול בגבייה בעקבות הקפאת השכר הממוצע ועל התוספת התקציבית לתוכנית הלאומית לבריאות הנפש ולמבחני התמיכה למערכת בריאות הנפש.
חוק ביטוח בריאות ממלכתי (תיקון מס' 69 והוראת שעה), התשפ"ד-2024
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: ועדת הבריאות
תחילה: 2025-01-01T00:00:00
פרסום: ספר החוקים, 17/03/2024, מס' חוברת 3177, עמ' 606
שמות קודמים:
Name: הצעת חוק ביטוח בריאות ממלכתי (תיקון מס' 69 והוראת שעה), התשפ"ד-2024
Value: בקריאה השנייה והשלישית
Name: פרק ד' (ביטוח בריאות ממלכתי) מתוך הצעת חוק התוכנית המאזנת (תיקוני חקיקה להשגת יעדי התקציב לשנת התקציב 2024), התשפ"ד-2024 [פוצלה לפי סעיף 84(ב) לתקנון]
Value: בקריאה הראשונה
תקציר:
נקבע כי החל משנת 2025 יועלו דמי ביטוח הבריאות לשיעור של 5.165% (במקום 5% כיום), ולגבי הכנסות של עובדים ועצמאיים שעד 60% מהשכר הממוצע – יועלו לשיעור של 3.235% (במקום 3.1% כיום). כמו כן נקבע כי שר הבריאות ידווח לוועדת הבריאות ב-1 בנובמבר בכל שנה החל משנת 2025 עד שנת 2032 על התוספת התקציבית לתוכנית הלאומית לבריאות הנפש ולמבחני התמיכה למערכת בריאות הנפש המוצעת בחוק התקציב השנתי שהונח באותה שנה, וכפי שמומשה באותה שנה עד למועד הדיווח, תוך פירוט ההוצאות לפי התחומים שנכללו במסמך המשותף שהגישו המשרדים. כמו כן נקבע כי במועד האמור שר הבריאות ידווח, על בסיס נתונים שיקבל מהמוסד לביטוח לאומי, על הגידול בגביית דמי ביטוח בריאות שנובע מתיקון החוק באותה שנת תקציב עד למועד הדיווח, וכן על תחזית הגידול הצפויה בגבייה בשנת התקציב הבאה.
חוק תשלום מיוחד לשם השגת יעדי התקציב (הוראת שעה – חרבות ברזל), התשפ"ד–2024 
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: ועדת הכספים
תחילה: 2024-04-01T00:00:00
פרסום: ספר החוקים, 17/03/2024, מס' חוברת 3176, עמ' 602
שמות קודמים:
Name: הצעת חוק תשלום מיוחד לשם השגת יעדי התקציב (הוראת שעה – חרבות ברזל), התשפ"ד–2024 
Value: בקריאה השנייה והשלישית
Name: פרק ו' (מיסוי רווחי בנקים) מתוך הצעת חוק התוכנית המאזנת (תיקוני חקיקה להשגת יעדי התקציב לשנת התקציב 2024), התשפ"ד-2024 [פוצלה לפי סעיף 84(ב) לתקנון]
Value: בקריאה הראשונה
תקציר:
החוק מחייב בנקים בעלי רווחיות גבוהה לשלם תשלום שנתי לאוצר המדינה בשיעור של 6% מהרווחים שלהם בישראל, לתקופה שמיום 1 באפריל 2024 ועד סוף שנת 2025. 
החובה חלה על בנקים ששווי נכסיהם מהווה לפחות 5% מהיקף נכסי כלל הבנקים בישראל.
סך התשלום מכלל הבנקים לא יעלה על 1.2 מיליארד ש"ח לשנת 2024, ועל 1.3 מיליארד ש"ח לשנת 2025.
שר האוצר מוסמך, באישור ועדת הכספים, לבטל את התשלום לשנת 2025, אם יחול שינוי מהותי בתנאים הכלכליים.
חוק חדלות פירעון ושיקום כלכלי (תיקון מס' 4 – הוראת שעה – נגיף הקורונה החדש) (תיקון מס' 2) (הארכת תוקף – חרבות ברזל), התשפ"ד-2024
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: ועדת החוקה, חוק ומשפט
תחילה: 2024-03-18T00:00:00
פרסום: ספר החוקים, 14/03/2024, מס' חוברת 3175, עמ' 600
שמות קודמים:
Name: הצעת חוק חדלות פירעון ושיקום כלכלי (תיקון מס' 4 – הוראת שעה – נגיף הקורונה החדש) (תיקון מס' 2) (הארכת תוקף – חרבות ברזל), התשפ"ד-2024
Value: בקריאה השנייה והשלישית
תקציר:
החוק מאריך בתשעה חודשים, עד ליום 17 בדצמבר 2024, את ההסדר הזמני המאפשר עיכוב הליכים כנגד החייב לשם גיבוש הסדר חוב. שר המשפטים יהיה רשאי להאריך תקופה זו בצו באישור הוועדה לתקופה שלא תעלה על שלושה חודשים.
חוק לתיקון פקודת בתי הסוהר (תיקון מס' 66 – הוראת שעה – חרבות ברזל) (חופשה מיוחדת לאסיר), התשפ"ד–2024
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: הוועדה לביטחון לאומי
תחילה: 2024-03-12T00:00:00
פרסום: ספר החוקים, 12/03/2024, מס' חוברת 3174, עמ' 598
שמות קודמים:
Name: הצעת חוק לתיקון פקודת בתי הסוהר (תיקון מס' 66 – הוראת שעה – חרבות ברזל) (חופשה מיוחדת לאסיר), התשפ"ד–2024
Value: בקריאה השנייה והשלישית
Name: הצעת חוק לתיקון פקודת בתי הסוהר (הוראת שעה – חרבות ברזל) (חופשה מיוחדת לאסיר), התשפ"ד-2024
Value: בקריאה הראשונה
תקציר:
נקבע, כהוראת שעה לשלושה חודשים, כי הנציב או סוהר בדרגת גונדר שהוסמך על ידו לעניין זה, רשאי לתת לאסיר, בתנאים שייראו לשר לביטחון לאומי, חופשה מיוחדת שלא תעלה על 45 ימים; וזאת בשל העלייה המשמעותית בתפוסת האיסרים מעבר לתקן הכליאה שנגרמה בשל המצב הביטחוני השורר במדינה שבשלו הוכרז מצב מיוחד בעורף כהגדרתו בחוק ההתגוננות האזרחית, התשי"יא–1951, ביום כ"ב בתשרי התשפ"ד (7 באוקטובר 2023). הסדר זה מותנה בכך שהאסיר הינו אזרח ישראלי או תושב ישראל שנשא לפחות מחצית מתקופת המאסר שנגזרה עליו ויתרת מאסרו אינה עולה על 45 ימים ביום היציאה לחופשה. מעבר לכך, הסדר זה לא יחול לגבי אסירים שהורשעו בעבירות ביטחון, או בעבירות שלגביהן יש חזקת מסוכנות, כגון עבירות מין, עבירות אלימות במשפחה ועבירות אלימות חמורה. כן הוחרגו עבירות חמורות נוספות, כגון עבירות המתה ועבירות כניסה והתפרצות למבנה. כמו כן, נקבע כי תקופת מאסרו של אסיר לא תוארך בשל חופשה מיוחדת שניתנה לו במסגרת חוק זה.
חוק לפיצוי קורבנות טרור (פיצויים לדוגמה), התשפ"ד-2024
סטטוס: התקבלה בקריאה שלישית
כנסת: 25
סוג הצעה: פרטית
ועדה: ועדת החוץ והביטחון
יוזמים: יצחק פינדרוס, עודד פורר, דוד ביטן, משה סעדה, דן אילוז, אברהם בצלאל, משה גפני, בועז ביסמוט, צבי ידידיה סוכות, אליהו ברוכי, משה רוט, יונתן מישרקי, ארז מלול, ינון אזולאי, צביקה פוגל, יצחק קרויזר, אוהד טל, יוסף טייב, ישראל אייכלר, עמית הלוי, קטי קטרין שטרית, דני דנון, פנינה תמנו, יוליה מלינובסקי, משה סולומון, זאב אלקין, מתן כהנא, אליהו רביבו, אריאל קלנר, אלי דלל, חנוך דב מלביצקי
תחילה: 2024-06-01T00:00:00
פרסום: ספר החוקים, 12/03/2024, מס' חוברת 3173, עמ' 594
שמות קודמים:
Name: הצעת חוק לפיצוי קורבנות טרור (פיצויים לדוגמה), התשפ"ד-2024
Value: בקריאה השנייה והשלישית
Name: הצעת חוק לפיצוי קורבנות טרור (פיצויים לדוגמה), התשפ"ג-2023
Value: בקריאה הראשונה
Name: הצעת חוק פיצויי קורבנות הטרור (תיקוני חקיקה), התשפ"ג–2023
Value: בדיון המוקדם
תקציר:
החוק מסדיר את זכאותם של נפגעי טרור ומשפחותיהם לפיצויים לדוגמה ממבצע מעשה טרור, מי שנתן תגמול בעד ביצוע מעשה טרור וכן מי שנקבעה חבותו לפי פקודת הנזיקין. נקבע כי סכום הפיצויים לדוגמה יהיה עשרה מיליון שקלים חדשים אם מעשה הטרור גרם למותו של אדם, וחמישה מיליון שקלים חדשים אם מעשה הטרור גרם לאדם נכות צמיתה. במסגרת זאת, מוצע שפיצויים אלו לא יהיו ניתנים לניכוי מכל סכום המשולם לנפגעי מעשה הטרור מטעם המדינה או מוסד ממוסדותיה. עוד נקבע כי נפגעי הטרור יוכלו לממש את פסק הדין מכל נכס של מתגמל הטרור; וביחס למתגמל טרור או מי שנקבעה חבותו לפי פקודת הנזיקין שהוא הרשות הפלסטינית גם מהכספים המוקפאים לפי חוק להקפאת כספים ששילמה הרשות הפלסטינית בזיקה לטרור המועברים אליה מממשלת ישראל, התשע"ח-2018, למעט הכספים המועברים לרשות הפלסטינית מכוח חוקי היישום. בנוסף, נקבעה חזקה לפיה אם מדיניות מתמגל הטרור בעניין העברת תשלומים למבצעי מעשי טרור מיושמת בחקיקה ראשית, חקיקת משנה או הנחיות, הוא ייחשב מתמגל טרור לעניין מעשה טרור שגרם למוות או נכות, אלא אם הוכח אחרת.
חוק הסדרת העיסוק במקצועות הבריאות (תיקון מס' 9), התשפ"ד–2024
סטטוס: התקבלה בקריאה שלישית
כנסת: 25
סוג הצעה: פרטית
ועדה: ועדת הבריאות
יוזמים: יוסף טייב, טטיאנה מזרסקי, ינון אזולאי, אברהם בצלאל, ניסים ואטורי, ישראל אייכלר, מיכל מרים וולדיגר
תחילה: 2024-05-01T00:00:00
פרסום: ספר החוקים, 07/03/2024, מס' חוברת 3172, עמ' 586
שמות קודמים:
Name: הצעת חוק הסדרת העיסוק במקצועות הבריאות (תיקון מס' 9), התשפ"ד–2024
Value: בקריאה השנייה והשלישית
Name: הצעת חוק הסדרת העיסוק במקצועות הבריאות (תיקון מס' 9) (פודולוג), התשפ"ד–2024
Value: בקריאה הראשונה
Name: הצעת חוק הסדרת העיסוק במקצועות הבריאות (תיקון - הסדרת העיסוק בפודולוגיה), התשפ"ג-2022
Value: בדיון המוקדם
תקציר:
נקבע כי המנהל הכללי של משרד הבריאות או מי שהוא הסמיך לעניין זה, יהיה רשאי להעניק תעודה בפודיאטריה המוגבלת לפעולות בפודיאטריה שאינן כוללות טיפול פולשני והרדמה מקומית בכף הרגל המנויות בתוספת החמישית לחוק הסדרת העיסוק במקצועות הבריאות, התשס"ח-2008, למי שיש בידו תעודה המעידה על סיום לימודיו בפודולוגיה מחוץ לישראל ועומד בכל התנאים הנדרשים כמפורט בחוק. בעל מקצוע בריאות זה ייקרא פודולוג. תעודת סיום לימודים כאמור תוכר רק אם הלימודים התחילו לפני יום ט"ז באייר התשפ"ט (1 במאי 2029). שר הבריאות, באישור ועדת הבריאות של הכנסת,  יהיה רשאי לדחות, בצו, את המועד האמור בשתי תקופות נוספות שכל אחת מהן לא תעלה על שלוש שנים. עוד נקבע כי תקופת הניסיון הקודם שתידרש מפודיאטרים ומפודיאטרים מנתחים לשם קבלת תעודת מקצוע, תקוצר משנתיים וחצי לשנה וחצי בסך הכל, כשמתוכן לפחות חצי שנה של עבודה בפיקוח. עוד נקבע שההסדר לא יחול על תושב ישראל שמרכז חייו היה בישראל בטרם יצא ממנה לשם לימודים בתחום. כמו כן נקבעו הוראות מעבר לעניין מי שעסק כפודולוג בישראל ערב יום תחילתו של החוק, כדי לאפשר לו לקבל תעודת מקצוע בתנאים המפורטים בחוק. לבסוף, תוקן חוק זכויות החולה, התשנ"ו-1996, כך שפודולוג הוא מטפל לעניין החוק. תחילתו של התיקון ביום כ"ג בניסן התשפ"ד (1 במאי 2024).
חוק הארכת השעיה של עובד המדינה ופיטורים של עובד הוראה לשם הגנה על קטין או חסר ישע (תיקוני חקיקה), התשפ"ד–2024
סטטוס: התקבלה בקריאה שלישית
כנסת: 25
סוג הצעה: פרטית
ועדה: ועדת החינוך התרבות והספורט
יוזמים: שרן מרים השכל
תחילה: 2024-03-06T00:00:00
פרסום: ספר החוקים, 06/03/2024, מס' חוברת 3171, עמ' 582
שמות קודמים:
Name: הצעת חוק הארכת השעיה של עובד המדינה ופיטורים של עובד הוראה לשם הגנה על קטין או חסר ישע (תיקוני חקיקה), התשפ"ד–2024
Value: בקריאה השנייה והשלישית
Name: הצעת חוק הארכת השעיה של עובד המדינה ופיטורים של עובד הוראה לשם הגנה על קטין או חסר ישע (תיקוני חקיקה), התשפ"ב–2022 
Value: בקריאה הראשונה
Name: הצעת חוק השעיה או פיטורין של עובדי הוראה החשודים בעבירות מין ואלימות, התשפ"ב-2022
Value: בדיון המוקדם
תקציר:
החוק כולל מספר תיקונים חקיקה שמטרתם לייעל את הליכי הפיטורים של עובדי הוראה המועסקים על ידי המדינה וההשעיה של עובדי מדינה שיש בהתנהגותם כדי לסכן את שלומם של קטינים או חסרי ישע השוהים במוסדות חינוך או במוסדות אחרים. חוק חינוך ממלכתי תוקן כדי להסמיך את מנכ"ל משרד החינוך לפטר עובד הוראה שהוא עובד המדינה במוסד חינוך רשמי, אם הוכח להנחת דעתו שהעובד נקט בהתנהגות בעלת אופי מיני שיש בה חומרה מיוחדת לנוכח היותו עובד הוראה, זאת בכפוף למתן זכות טיעון וזכות ערעור לעובד. בנוסף, תוקן ההסדר הקיים בחוק הפיקוח על בתי ספר ובחוק מוסדות חינוך תרבותיים ייחודיים, לגבי עובדי הוראה המועסקים על ידי מעסיקים פרטיים ורשויות מקומיות, והמנכ"ל הוסמך שלא לאשר את העסקתם אם הורשעו בעבירה שעקב מהותה, חומרתה או נסיבותיה, אין הם ראויים לשמש עובדי חינוך. באותו אופן, תוקנה סמכות המנכ"ל לדרוש את פיטוריו של עובד שירות המועסק על ידי הרשות המקומית במוסד חינוך. כמו כן, הוארכה תקופת ההשעיה המידית של עובד המדינה המועסק במוסד כהגדרתו בחוק למניעת העסקה של עברייני מין במוסדות מסוימים, כגון בתי ספר, גני ילדים ומתנ"ס, לתקופה של עד 60 ימים. לצד זאת, החוק מאפשר לגורם המוסמך להשעות עובד שבמסגרת עבודתו אחראי על קטין או חסר ישע והוגש נגדו כתב אישום בחשד לביצוע עבירת מין או אלימות חמורה בכל קטין או בחסר ישע ולא רק בקטין שעליו היה אחראי במסגרת תפקידו, בכפוף להפעלת שיקול דעת ומטעמים מיוחדים, בהתאם להליכים החלים על עובדים אלה לפי סוג המעסיק.
חוק פיקוח על בתי ספר (תיקון מס' 11), התשפ"ד–2024
סטטוס: התקבלה בקריאה שלישית
כנסת: 25
סוג הצעה: פרטית
ועדה: ועדת העבודה והרווחה
יוזמים: ישראל אייכלר
תחילה: 2024-03-06T00:00:00
פרסום: ספר החוקים, 06/03/2024, מס' חוברת 3170, עמ' 578
שמות קודמים:
Name: הצעת חוק פיקוח על בתי ספר (תיקון מס' 11), התשפ"ד–2024
Value: בקריאה השנייה והשלישית
Name: הצעת חוק פיקוח על בתי ספר (תיקון מס' 11) (מתן אישור בידי עובד בריאות הסביבה), התשפ"ד–2024
Value: בקריאה הראשונה
Name: הצעת חוק פיקוח על בתי ספר (תיקון – מתן אישור בידי תברואן מוסמך), התשפ"ג–2023
Value: בדיון המוקדם
תקציר:
לגבי מתן רישיון לבית ספר לראשונה או לאחר שינויים מהותיים במבנה יישאר ההסדר הדורש אישור רשות הבריאות לעניין תברואה ודרישות חוק האפניפרין, ואולם לגבי בקשות שיוגשו מיום 1.5.2024 לגבי שנת הלימודים התשפ"ה ואילך נקבע כי אם רשות הבריאות לא נתנה את החלטתה בתוך חודשיים, יוכל מנכ"ל משרד החינוך לתת רישיון זמני לשנה אחת על סמך אישור עובד משרד החינוך שהוא בעל כשירות של עובד בריאות הסביבה. 

לעניין בקשות לחידוש רישיון לגבי שנת הלימודים התשפ"ו ואילך, נקבע כי אם במהלך 18 החודשים הקודמים נערכה ביקורת וניתן אישור של רשות הבריאות או של עובד בריאות הסביבה כי ישנה רמה נאותה מבחינת תברואה ומבחינת דרישות חוק האפינפרין ניתן יהיה לחדש את הרישיון. אם לא התקיימה ביקורת כאמור יוכל מנכ"ל המשרד לחדש את הרישיון לתקופה של שנה בלבד על סמך הצהרת מגיש הבקשה כי ישנה רמה נאותה מבחינת תברואה ומבחינת דרישות חוק האפינפרין. אם ברישיון הקודם נכללו תנאים מיוחדים לעניין תברואה, תנאים אלה יכללו גם ברישיון המחודש. 

עוד נקבע כי התברואה בבית הספר ודרישות חוק האפניפרין יהיו מהתנאים למתן רישיון לבית הספר.
חוק התקנים (תיקון מס' 18), התשפ"ד–2024
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: ועדת הכלכלה
תחילה: 2024-03-05T00:00:00
פרסום: ספר החוקים, 05/03/2024, מס' חוברת 3169, עמ' 576
שמות קודמים:
Name: הצעת חוק התקנים (תיקון מס' 18), התשפ"ד–2024
Value: בקריאה השנייה והשלישית
Name: פרק ב' (עודפי מכון התקנים) מתוך הצעת חוק התוכנית המאזנת (תיקוני חקיקה להשגת יעדי התקציב לשנת התקציב 2024), התשפ"ד-2024 [פוצלה לפי סעיף 84(ב) לתקנון]
Value: בקריאה הראשונה
תקציר:
כחלק מצעדי הממשלה לביצוע התאמות לשם התכנסות למסגרות הפיסקאליות לשנת 2024 ואילך, אשר נועדו לסייע למשק להתמודד עם ההוצאות הנגרמות ממלחמת "חרבות ברזל", נקבע כי מכון התקנים יעביר לאוצר המדינה סכום חד פעמי של 105 מיליון שקלים חדשים בתוך שישה חודשים מיום תחילתו של החוק. מקור הכספים יהיו מתוך עודפי מכון התקנים שהם סכומים הכלולים בהון העצמי של המכון ומקורם ברווח הנקי שלו, כפי שנקבע לפי כללי חשבונאות מקובלים, כמפורט בדוחות הכספיים האחרונים של המכון שפורסמו לפני מועד העברת הסכום.
חוק שירות ביטחון (תיקון מס' 26 – הוראת שעה – חרבות ברזל), התשפ"ד-2024
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: ועדת החוץ והביטחון
תחילה: 2024-02-29T00:00:00
פרסום: ספר החוקים, 29/02/2024, מס' חוברת 3167, עמ' 568
שמות קודמים:
Name: הצעת חוק שירות ביטחון (תיקון מס' 26 – הוראת שעה – חרבות ברזל), התשפ"ד-2024
Value: בקריאה השנייה והשלישית
Name: הצעת חוק שירות ביטחון (תיקון מס' 25 – הוראת שעה – חרבות ברזל) (העלאת גיל הפטור משירות מילואים) (תיקון), התשפ"ד-2024
Value: בקריאה הראשונה
תקציר:
סעיף 36א לחוק שירות ביטחון [נוסח משולב], התשמ"ו-1986, קובע הסדר למתן פטור משירות בצבא הגנה לישראל מחמת גיל, כך שאזרח ישראלי או תושב קבע שאינו קצין ומלאו לו ארבעים שנים או קצין שמלאו לו ארבעים וחמש שנים יהיה פטור מחובת שירות ביטחון. לצד זאת, נקבע כי שר הביטחון רשאי לקבוע, בצו, באישור ועדת החוץ והביטחון של הכנסת, מקצועות או תפקידים שבגינם יינתן פטור רק בגיל ארבעים ותשע; ואילו במידה והגיע לגיל ארבעים או ארבעים וחמש, לפי העניין כאמור, ייקרא האדם לשירות מילואים רק בתפקידו או במקצועו. כמו כן, צו זה יינתן לתקופה שלא תעלה על שלוש שנים, כאשר ניתן יהיה להאריכו לתקופות נוספות שלא יעלו על שלוש שנים בכל פעם. 
במסגרת תיקון מס' 26, בשל מלחמת חרבות ברזל, הוחלט כי בתקופה שמיום כ"א באדר א' התשפ"ד (1 במרץ 2024) ועד יום כ"ד בסיוון התשפ"ד (30 ביוני 2024), יעלה גיל הפטור כך שבמקום ארבעים הוא יעמוד על ארבעים ואחת, ולגבי קצין – במקום ארבעים וחמש הוא יעמוד על ארבעים ושש. וכן, נקבע כי במסגרת צו כאמור גיל הפטור יעמוד על חמישים, כאשר מגיל ארבעים וחמש או ארבעים ושש, לפי העניין, יהיה ניתן לקורא לאדם לשירות רק בתפקידו או במקצועו. כמו כן, קריאה לשירות מילואים כאמור תיעשה רק לתפקידים במערך הלוחם, אלא אם כן יחולו נסיבות חירום שלפיהן ביטחון המדינה מחייב לקרוא גם למשרתים שאינם במערך הלוחם. עוד נקבע כי חייל מילואים שביצע שירות מילואים לפי חוק זה, יהיה זכאי לתמול מיוחד מהיום הראשון ועד ליום ה-31 לשירותו שבוצע בתקופה שמיום כ' בטבת התשפ"ד (1 בינואר 2024) עד יום כ"ד בסיוון התשפ"ד (30 ביוני 2024) מבלי שהוא יהיה חייב בתשלום מס הכנסה על התגמול. בנוסף, נקבעה חובת דיווח של שר הביטחון לוועדת החוץ והביטחון של הכנסת בתחילת כל חודש שקדם למועד הדיווח בעניין שירות מילואים, החל מיום כ"ב באדר ב' התשפ"ד (1 באפריל 2024), לרבות מספר חיילי המילואים שנקראו לשירות כאמור, מספר צווי הפטור משירות מילואים שנתן שר הביטחון והחלופות שנבחנו להפחתת הנטל על חיילי המילואים והצעדים שננקטו.
חוק הסכמים קיבוציים (תיקון מס' 11 - הוראת שעה - חרבות ברזל) (הוראות מיוחדות לעניין הרחבת הסכם קיבוצי כללי שנעשה בשל פעולות האיבה או פעולות המלחמה), התשפ"ד-2024
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: ועדת העבודה והרווחה
תחילה: 2024-02-29T00:00:00
פרסום: ספר החוקים, 29/02/2024, מס' חוברת 3166, עמ' 564
שמות קודמים:
Name: הצעת חוק הסכמים קיבוציים (תיקון מס' 11 - הוראת שעה - חרבות ברזל) (הוראות מיוחדות לעניין הרחבת הסכם קיבוצי כללי שנעשה בשל פעולות האיבה או פעולות המלחמה), התשפ"ד-2024
Value: בקריאה השנייה והשלישית
Name: הצעת חוק הסכמים קיבוציים (הוראת שעה - חרבות ברזל) (הוראות מיוחדות לעניין הרחבת הסכם קיבוצי כללי שנעשה בשל פעולות האיבה או פעולות המלחמה), התשפ"ד-2024
Value: בקריאה הראשונה
תקציר:
נקבעו בהוראת שעה עד ה-29 באוגוסט 2024 הוראות המקצרות את ההליכים לעניין מתן צו הרחבה לגבי הסכם קיבוצי כללי שנעשה בשל מלחמת חרבות ברזל ושר העבודה שוכנע כי יש דחיפות לתת צו הרחבה לגביו. נקבע כי ההודעה על כוונת שר העבודה לתת צו הרחבה להסכם כאמור תפורסם ברשומות ותצוין בה קביעתו כי מדובר בהסכם שהעניינים בו נובעים בעיקרם ממלחמת חרבות ברזל וכי הוא שוכנע כי יש דחיפות בהרחבת תחולתו של ההסכם הקיבוצי. כמו כן במקום שצו ההרחבה יינתן רק לאחר חודש ממועד פרסום ההודעה על הכוונה לתיתו, ניתן יהיה להחליט על מתן הצו כבר לאחר שבעה ימים. נוסף על כך, נקבע קיצור המועד להגשת ערר לגבי הכוונה למתן צו הרחבה, שיוגש באופן מקוון, מעשרים יום לארבעה ימים ממועד פרסום ההודעה, אלא אם כן השר קבע בהודעה מועד מאוחר יותר. כמו כן נקבע כי אם השר הודיע על כוונתו לתת צו הרחבה לגבי הסכם כאמור שהוגש לרישום, יקוצרו גם המועדים להליכים הנוגעים לרישומו של ההסכם, כך שהמועד להגשת טענת כשרות בקשר לרישום ההסכם הקיבוצי יהיה לכל המאוחר המועד להגשת ערר על מתן צו ההרחבה והמועד לרישום ההסכם הקיבוצי יהיה לכל המאוחר מועד מתן צו ההרחבה. לגבי הסכם קיבוצי שלפני תחילת החוק כבר פורסמה הודעת שר העבודה על כוונה לתת צו הרחבה לגביו אם הוא נעשה בשל פעולות האיבה או פעולות המלחמה ויש דחיפות במתן צו הרחבה לגביו, נקבעו הוראות מותאמות. נוסף על כך נקבע כי טענת כשרות של ארגון עובדים, הנוגעת להסכם, שביום תחילתו של החוק טרם חלף המועד להגשתה, תוגש לא יאוחר מתום שלושה ימים מיום תחילתו של החוק.
חוק לתיקון פקודת בריאות העם (מס' 41), התשפ"ד-2024
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: ועדת הבריאות
תחילה: 2024-07-01T00:00:00
פרסום: ספר החוקים, 29/02/2024, מס' חוברת 3168, עמ' 572
שמות קודמים:
Name: הצעת חוק לתיקון פקודת בריאות העם (מס' 41), התשפ"ד-2024
Value: בקריאה השנייה והשלישית
Name: הצעת חוק לתיקון פקודת בריאות העם (מס' 41), התשפ"ג-2023
Value: בקריאה הראשונה
תקציר:
נקבע כי מנהל מוסד רפואי לא יפעיל אדם בביצוע פעולות שונות במערכת גז רפואי אלא אם אותו אדם עומד בתנאי הכשירות כמפורט בתוספת, או שהוא עובד בפיקוחו ובהדרכתו של מי שעומד בתנאי הכשירות. תנאי הכשירות כוללים דרישות של השכלה, עמידה בתוכנית הכשרה מטעם משרד הבריאות, ניסיון מעשי, וידע בסיסי בשפה העברית ,והם משתנים בהתאם לסוג העיסוק במערכת גז רפואי שבו מדובר – איש אחזקה, מתקין, מפקח או מהנדס בודק. מי שצבר ניסיון מעשי של 5 שנים בעבודה עם מערכת גז רפואי עד ליום 1.7.24 יוכל לשמש כמתקין או כמפקח - וזאת גם אם לא עמד ביתר תנאי הכשירות, ולגבי איש אחזקה יידרשו שלוש שנות ניסיון כאמור. כדי לאפשר לאנשים לעבור תוכניות הדרכה שהן תנאי כשירות לעיסוק, מוצע כי עד יום 31.12.24 מנהל מוסד רפואי יוכל להעסיק אדם כאיש אחזקה,  מפקח או מתקין - גם אם לא עבר תוכנית הכשרה, ולגבי מהנדס בודק, שתוכנית ההכשרה שלו היא הארוכה ביותר, עד ליום 1.7.25. לבסוף נקבע כי שר הבריאות מוסמך לקבוע כללים להכרה בתוכניות הדרכה שהן לא מטעם משרד הבריאות. כמו כן, השר מוסמך לשנות בצו, באישור ועדת הבריאות של הכנסת, את תנאי הכשירות, למעט דרישות ההשכלה, ובכלל זה לקבוע חובת עמידה בבחינות עיוניות או מעשיות.
חוק זכויות הדייר בדיור הציבורי (הוראת שעה – חרבות ברזל) (דייר ממשיך מיוחד), התשפ"ד-2024
סטטוס: התקבלה בקריאה שלישית
כנסת: 25
סוג הצעה: ממשלתית
ועדה: ועדת הפנים והגנת הסביבה
תחילה: 2024-02-28T00:00:00
פרסום: ספר החוקים, 28/02/2024, מס' חוברת 3165, עמ' 560
שמות קודמים:
Name: הצעת חוק זכויות הדייר בדיור הציבורי (הוראת שעה – חרבות ברזל) (דייר ממשיך מיוחד), התשפ"ד-2024
Value: בקריאה הראשונה
תקציר:
נקבע הסדר מיוחד לעניין "דייר ממשיך מיוחד" במסגרתו משרד הבינוי והשיכון יהיה רשאי לאשר למי שהם בני משפחה של החטופים, הנעדרים או הנרצחים, שהם גם בני משפחה של זכאי לדיור ציבורי, ושהתגוררו בדירה הציבורית עם הזכאי ערב פטירתו או ערב מעבר הזכאי למוסד סיעודי, להמשיך להתגורר בדירה ציבורית לתקופה שלא תעלה על שש שנים, וזאת על בסיס בקשתם לכך.